Brian Priske vender tilbage til FC Midtjylland og bliver assistenttræner i klubben fra sommer af.

Brian Priske forlod i 2016 FC Midtjylland til fordel for FC København, men nu vender den 40-årige træner hjem til heden.

Priske er nemlig fra sommer ny assistenttræner i FC Midtjylland, hvor Lars Knudsen forlader klubben for at blive U18- og U20-landstræner.

- Da jeg fik muligheden for at vende tilbage til FC Midtjylland, var det et let valg. Jeg havde fem fantastiske år i FC Midtjylland, hvor jeg fik min træneropvækst, siger Priske til klubbens hjemmeside.

- Klubben passer perfekt til mig både som person og som træner med den faglighed, professionalisme samt tilgang til spillet, der er. Vi er et godt match, og jeg er både glad og stolt over, at man i Midtjylland fortsat kan se, at jeg passer rigtig godt ind i klubben og klubbens DNA.

- Jeg kommer tilbage til klubben med en stor faglig ballast og større erfaring. Jeg har været ude at prøve mig selv af i en anden fodboldkultur med et andet DNA og miljø og har haft muligheden for at se fodbolden fra en anden synsvinkel, og det har været enormt givende.

Brian Priske varetog assistenttrænerjobbet i FC Midtjylland i fem år, hvor han blandt andet var med til at vinde mesterskabet i 2015.